COMAN คาด Q4/59 สดใสต่อเนื่อง ต้นปี 60 ขานรับมาตรการท่องเที่ยว-ไฮซีซั่น
COMAN คาด Q4/59 สดใสต่อเนื่อง ต้นปี 60 ขานรับมาตรการท่องเที่ยว-ไฮซีซั่น
19 ธ.ค. 2559

นายสมบูรณ์ ศุขีวิริยะ ประธานเจ้าหน้าที่บริหาร บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN เปิดเผยว่าบริษัทคาดแนวโน้มผลการดำเนินงานในช่วงไตรมาส 4/59 ต่อเนื่องไปจนถึงปี 2560 คาดว่าจะเติบโตอย่างต่อเนื่อง โดยได้รับปัจจัยหนุนจากธุรกิจทองเที่ยวที่ขยายตัวอย่างแข็งแกร่ง
เนื่องจากได้รับอานิสงส์จากกรณีที่คณะรัฐมนตรี (ครม.) ได้อนุมัติมาตรการยกเว้นค่าธรรมเนียมการตรวจลงตรา (Visa) ณ สถานทูตหรือสถานกงสุลไทย และปรับลดค่าธรรมเนียมการตรวจลงตรา ณ ช่องทางอนุญาตของด่านตรวจคนเข้าเมือง (Visa On Arrival – VOA) ให้แก่ชาวต่างชาติ โดยปรับลด จาก 2,000 บาท เป็น 1,000 บาท เป็นเวลา 3 เดือน (เริ่มตั้งแต่วันที่ 1 ธันวาคม 2559-28 กุมภาพันธ์ 2560)
อีกทั้ง ยังอนุมัติขยายเวลาวันหยุดยาวในช่วงปีใหม่ติดต่อกัน 4 วัน (31 ธ.ค.2559-3 มกราคม 2560) และอนุมัติมาตรการ “ท่องเที่ยวช่วยชาติ” ในเดือนธันวาคม 2559 โดยยกเว้นภาษีเงินได้บุคคลธรรมดาให้แก่ผู้มีเงินได้ ซึ่งจ่ายค่าบริการให้แก่ผู้ประกอบการธุรกิจ และค่าที่พักในโรงแรมให้แก่ผู้ประกอบธุรกิจโรงแรม สำหรับการเดินทางท่องเที่ยวภายในประเทศระหว่างวันที่ 1-31 ธันวาคม 2559 โดยให้หักลดหย่อนตามจำนวนที่จ่ายจริง แต่รวมทั้งหมดไม่เกิน 15,000 บาท ซึ่งล้วนเป็นปัจจัยในการกระตุ้นธุรกิจท่องเที่ยว
“มาตรการของรัฐที่ออกมา ไม่ว่าจะเป็นมาตรการวีซ่า เพื่อกระตุ้นให้ นักท่องเที่ยว ต่างชาติเดินทางเข้ามาท่องเที่ยวในประเทศ และพักอาศัยอยู่ในประเทศไทยมากขึ้นรวมถึงมาตรการท่องเที่ยวช่วยชาติ ล้วนแล้วแต่เป็นปัจจัยสนับสนุนให้ธุรกิจของบริษัทฯเติบโตอย่างแข็งแกร่ง นอกเหนือจากช่วงไตรมาส 4 ของปีนี้ ไปจนถึงต้นปีหน้า ซึ่งเป็นช่วงไฮซีซั่นของธุรกิจท่องเที่ยว หนุนให้ผลประกอบการเติบโตอย่างมีนัยสำคัญ”นายสมบูรณ์ กล่าว
ปัจจุบันบริษัทฯได้รับการติดต่อจากลูกค้าในการเข้าติดตั้งโปรแกรมในโรงแรมเพิ่มขึ้น โดยเฉพาะโรงแรมเปิดใหม่ ซึ่งอยู่ระหว่างเจรจาหลายราย ซึ่งจะสนับสนุนให้ยอดงานในมือที่รอรับรู้รายได้ (Backlog) เพิ่มขึ้นต่อเนื่อง จากปัจจุบันประมาณ 30-40 ราย ผลักดันรายได้ในปีนี้เติบโตไม่ต่ำกว่า 20% ตามเป้าหมายที่วางไว้ และบริษัทฯยังคงให้ความสำคัญกับการต่อยอดนวัตกรรมที่มีอยู่ เพื่อสร้างมูลค่าเพิ่มให้กับธุรกิจ รวมทั้งการขยายตลาดใหม่ ๆ ในต่างประเทศเพิ่มขึ้น เพื่อเพิ่มฐานที่มาของรายได้ในอนาคต